**Zagriyen tchou fè fil !**

Sété an tan lontan, lontan, lontan.

An tan tala, Bondié té ka désann asou latè pou wè koumanniè lé zannimo kè i té kréyé té ka viv.

An jou, i désidé désann wè tout bèt a zel, zibié, pou félisité yo, pas yo té ka viv bien, dan lantant, san janmen goumen. I té telman kontan : i envité yo tout an sièl pou an gran festen.

Pandan Bondié té ka palé, Tòti, ay séré anba an fèy tann tou sa i té ka di. Lè Bondié pati, i déklaré kon sa :

- Ki sa ? Bondié ka fè an festen é mwen pa envité ? kimafouti é sa ! Si mwen pa monté an siel tou, non mwen sé pa Tòti !

I koumansé pa mandé sé zozio-a ki té ka paré kò-yo, ti bren plim pou kolé anlè kò’y, mé pèsonn pa té lé wè Tòti pas Tòti té ni tròp vié manniè.

- Ou pa an zozio : ou pa envité. Mwen pani plim ba’w !

Mé Tòti té malen. An dous, i ranmasé tout vié plim ki té ka trennen é kolé anlè kò’y, anlè zékal-li. I kolé dé zel anba pat-li é i atann tout bèt a zel pran lanvol é i pati dèyè yo : flap ! flap !

Mi bel lafèt an siel, mi ! Té ni bon bwè, bon manjé. Épi tout plim-li, pèsonn pa rikonnet Tòti ki manjé, bwè anlo bwè é koumansé fè malélivé. I koumansé pa rigolé fò, rakonté vié blag, woulé anba tab é i koumansé ped plim, zel, tout sa ki té kolé anlè kò’y.

Lè lè-a rivé pou ridésann asou latè, tout zozio pran lavol, san mantjé rimèsié Bondié pou bel jounen-a yo pasé. Yo tout wè Tòti ki té ka pléré pas i pa té sa ridésann :

- A Konpè Tòti, ! Bien fèt ba’w ! Ou rivé monté, mé sé pa mwen ki ka’y fè’w désann. Débrouyé kò’w konpè !

Tòti ki té pè Bondié wè’y, mété kò’y ka pléré, ka jémi :

- Ki manniè mwen ké fè pou désann asou latè. Bondié ké pini mwen si i wè mwen isi-a.

An vié Zagriyen ki té ka viv la, tann Tòti ka pléré. Sa fè’y lapenn é i désidé édé Tòti désann.

- Mé kouman ou ké fè ? Tòti mandé’y.

- Pa okipé’w: mwen ké fè’w rivé anba. An sel bagay mwen ka mandé’w, sé pa brennen trop.

É i maré Tòti épi an fil, é i koumansé fè’y désann. Tòti ka désann, i ka désann é Tòti koumansé santi kò’y bien é mété kò’y ka chanté :

Papiyon, bèt a zel,Kolibri, bèt a plim.

Mé, dépi an moman i ka sonjé : *ola Zagriyen ka pran tousa fil* ?

I tounen tèt-li é i wè sé an fes Zagriyen fil-la ka sòti.

i mété kò’y ka ri tou fò : kiââ, kiââ, kiââ !

*- Konpè Tòti, ou bien djé aprézan, hen. Sa ki ka fè’w ri konsa ?*Zagriyen mandé’y

*- Sé pa ayen*, réponn Tòti é i rikoumansé chanté :

Tou fò : *Papiyon, bèt a zel,*  
Tou ba : *Zagriyen tchou fè fil*!  
Tou fò : *Kolibri, bèt a plim,*  
Tou ba : *Zagriyen tchou fè fil !*

Mé afos chanté é ri, Tòti oblié kò’y é i mété’y ka chanté tou fò :

*Papiyon, bèt a zel,  
Zagriyen tchou fè fil !  
Kolibri, bèt a plim,  
Zagriyen tchou fè fil !*

Zagriyen tann sa Tòti ka chanté é, lamenm, i rété filé fil. Lè Tòti santi i paka désann ankò, i lévé tèt-li é zié’y tonbé an ta Zagriyen é i konprann sa ki té kè’y rivé’y

- *A, sé kon sa,* Zagriyen di. *An ka fè’w désann é sé sa ou ka chanté, sakré ti dézòdiè, ti malélivé !*

i fenmé fes-li pak : fil-la kasé tak !

Tòti chapé désann', tchou pou tèt'. Tòti koumansé kriyé :

*- Tiré roch, mété pay ; tiré roch, mété pay.*

Tòti rivé asou latè Bondié-a, BO ! I pété zékal-li asou an roch lariviè é zékal-li ki té lis avan, anni fann an pliziè mòso.

Dépi jou-tala, tout jénérasion tòti ki vini asou latè apré’y ni zékal-yo fann kon sa.